Forpersonens beretning for året 2024.

Februar 2025

Her følger forpersonens beretning for spejderåret 2024.

Året 2024 startede som nu med årets grupperådsmøde/generalforsamling.   
En del af indholdet på generalforsamlingen var vedtagelsen af gruppens udviklingsplan for 2024-2028, der består af tre overordnede fokusområder.

1. Modige børn og unge
2. Vi værner om naturen
3. Udvikling af voksenfællesskabet

Udover at være holdepunkter for bestyrelsens og ledernes arbejde, var fokuspunkterne i spil til vores forældrearrangement på Sct. Georgsdag den 23. april, hvor vi gennem nogle aktiviteter fik præsenteret dem yderligere.

Fondsstøtte:  
En mere praktisk ambition for året var at anskaffe nye telte til erstatning af vores ældste telte, samt at skaffe midler til et udekøkken. Begge dele blev indfriet. Vi var så heldige at modtage en donation på 115.000 kr. fra Kaj D. Fonden til nye telte, samt en rammebevilling på 19.700 til et udekøkken fra Friluftsrådet. Teltene er indkøbte og lagt på lager, klar til nye spejderlejre. Vi mangler dog at få bygget udekøkkenet. Så hvis der er nogle forældre eller pårørende, der er praktisk anlagt, vil vi gerne have hjælp, en halv dags tid, til at bygge vores udekøkken i løbet af foråret, indledningsvist fastsat til den 5. april.

Kanoaktivitet.  
Vi har de seneste år haft fokus på at skabe gode vilkår for kanoaktiviteter. I 2022 fik vi 4 nye kanoer og i det forgangne år fik vi leveret 118 nye redningsveste, som officielt blev markeret ved en lille overdragelsesceremoni i sommer, med repræsentation fra Trygfonden, der var donor. Aktuelt har vi indgivet en fondsansøgning til Albanifonden, på yderligere to kanoer, som vi afventer svar på medio april.  
Som kassereren senere kan berette har det igen været et godt år for udlejning af kanoer. Vi er stadig så heldige at Helle, der tidligere har været gruppeleder og foreningsformand, godt hjulpet af Jan, har varetaget kanoudlejningen støttet af en gruppe forældre. Men da det går godt med udlejningen, vil vi gerne have lidt flere hjælpere til at støtte med udlejningen. Alma og Pernille fra bestyrelsen kan svare nærmere på hvad det indebærer.  
I forlængelse af renoveringen af klatrevæggen er der kommet kodelås på skuret i klatrevæggen. Her opbevares der i kanosæsonen to kanoer, der nu udlejes efter konceptet ”Click en kano”. Kodesystemet tillader at man kan leje én eller to kanoer og ved selvbetjening, med en elektronisk kode, selv kan hente og aflevere kanoen.

Året afsluttedes igen med julebanko, som bestyrelsen overordnet står for, men hvor vi kan takke klanen for de praktiske forberedelser og et velgennemført arrangement. Der var noget nær deltagerrekord og alle vores ekstra borde og stole fra lageret blev taget i brug. Udover at det er en hyggelig juletradition er vi bevidste om, at julebanko samtidigt er en lejlighed for forældre og pårørende til vores yngste spejdere, til at mødes og til at lære gruppen bedre at kende. Det er vigtigt for os at nye forældre og pårørende introduceres til vores fællesskab, så nogle herfra fatter dybere interesse for spejderlivet, som leder eller på anden måde som støtte for vores aktiviteter. Bemærket hertil er det aktuelt ved vores yngste spejdere i mikrogrenen at vi har særligt behov for nogle flere ledere.

Som det seneste har bestyrelsen og lederne i januar afholdt den årlige udviklingsdag. Det er et årligt tilbagevendende arrangement, som vi gennemfører for at aftale og drøfte lidt dybere forhold for gruppens udvikling. Men det er også værd at fremhæve, som en aktivitet hvor vi er opmærksomme på, at der ved rart samvær, skabes grobund for et fortsat godt samarbejde bestyrelsen og ledergruppen imellem.

Til sidst vil jeg gerne sige tusind tak til både ledere, gruppeledelsen og bestyrelsen for jeres arbejde i 2024. Også̊ en stor tak til jer forældre, for støtte ved de ugentlige møder når det har været nødvendigt.

Tak til den selvejende institution Ålykkegade 45 (Huset), hvis medlemmer håndterer vores spejderhus alene som hjælp til spejderne.

En særskilt tak til Helle og VLAK, Gruppens Reserveledere der har arrangeret vinterlejren.

Peter Fink Work, Forperson III Kolding.